KOMMISSIONENS GENNEMFØRELSESAFGØRELSE

af 29. juni 2017

om offentliggørelse i Den Europæiske Unions Tidende af en ansøgning om ændring af varespecifikationen for en betegnelse inden for vinsektoren, jf. artikel 105 i Europa-Parlamentets og Rådets forordning (EU) nr. 1308/2013 (Vacqueyras (BOB))

(2017/C 206/04)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør ansøgningen om ændring af varespecifikationen for betegnelsen »Vacqueyras« offentliggøres i Den Europæiske Unions Tidende —

VEDTAGET DENNE AFGØRELSE:

Eneste artikel

Ansøgningen om ændring af varespecifikationen for den beskyttede oprindelsesbetegnelse »Vacqueyras« i medfør af artikel 105 i forordning (EU) nr. 1308/2013 er indeholdt i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod ændringen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

ANSØGNING OM ÆNDRING AF VARESPECIFIKATIONEN

»VACQUEYRAS«

AOP-FR-A0151-AM01

Dato for indgivelse af ansøgningen: 3. december 2015

1. Regler, der finder anvendelse for ændringen

Artikel 105 i forordning (EU) nr. 1308/2013 — væsentlig ændring

2. Beskrivelse af og begrundelse for ændringen

2.1. Regler om vinstokbestanden på bedriften

Under punkt V i varespecifikationen fastsættes regler for de forskellige vinstoksorter, der er tilladt på bedriften. For rødvin gælder følgende:

— primære vinsorter og sekundære druesorter skal tilsammen udgøre mindst 90 % af vinstokbestanden

— vinsorten Grenache N skal udgøre mindst 50 % vinbestanden

— vinsorterne Mourvèdre N og Syrah N skal udgøre mindst 20 % af vinstokbestanden.

For rødvin indføres der en differentiering: reglerne gælder ikke for drueproducenter, som ikke fremstiller vin af deres egen produktion, og i det afgrænsede parcelområde for den beskyttede oprindelsesbetegnelse (BOB) »Vacqueyras« driver et samlet areal (alle druefarver medtaget) på under 1,5 ha.

Ovennævnte regler for vinstokbestand egner sig ikke til små bedrifter, der ofte kun består af få parceller, og som ikke fremstiller vin.

Denne ændring berører ikke enhedsdokumentet.

2.2. Vindyrkningsmetoder

Punkt VI, nummer 2, andet led, i varespecifikationen med følgende ordlyd: »Bekæmpelsen af den vilde vegetation foretages mellem 1. september og 1. februar, enten med mekaniske hjælpemidler eller med udstyr, som sikrer, at bekæmpelsesmidlerne placeres nøjagtigt.« erstattes af følgende bestemmelser: »På mindst 60 % af arealet mellem to rækker skal der enten foretages jordbearbejdning eller findes et sået eller naturligt plantedække. I sidstnævnte tilfælde skal bekæmpelsen af den vilde vegetation foretages enten mekanisk eller ved hjælp af udstyr, som sikrer, at bekæmpelsesmidlerne placeres nøjagtigt.«

Den sammenslutning, der har indgivet ændringsansøgningen, ønsker, at jorden bearbejdes mekanisk hele året, således at der ikke længere er vegetationsløse jorder.

Denne ændring berører ikke enhedsdokumentet.

2.3. Analysenormer

I punkt IX, nummer 1, i varespecifikationen ændres standarden for farveintensiteten for rødvin fra 6 til 5.

Denne ændring er nødvendig, eftersom den nuværende grænseværdi er for høj, hvorved cuvéer med en høj andel af vinsorten Grenache N, som er den primære vinsort for rødvin, stilles ringere. Det er en vinsort med en svag farveintensitet (ganske lavt indhold af antocyaniner), som derfor ikke kan give en særlig høj farveintensitet.

2.4. Andre ændringer

Inden for rammerne af denne ansøgning om ændring er enhedsdokumentet blevet ajourført i overensstemmelse med de nye dataindføringsregler for e-Ambrosia-softwaren.

ENHEDSDOKUMENT

1. Betegnelse

Vacqueyras

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Ikke-mousserende hvidvine

Hvidvinene udgør kun en lille andel af produktionen, men de udviser en stærk identitet med overvejende blomsteragtige aromaer og frugtige citrusnoter. I munden giver deres struktur og deres nervøsitet fyldighed og en lang, vedvarende aroma.

Hvidvinene stammer fra vinsorterne Bourboulenc B, Clairette B, Grenache blanc B, Marsanne B, Roussanne B, Viognier B.

Naturligt minimumsalkoholindhold i volumenprocent: 12 %.

Ved aftapningen:

— indhold af gæringsdygtigt sukker ≤ 3 g/L ved naturligt minimumsalkoholindhold ≤ 14 %

— indhold af gæringsdygtigt sukker ≤ 4 g/L ved naturligt minimumsalkoholindhold > 14 %.

Maksimalt totalalkoholindhold (i volumenprocent): 14

Maksimalt indhold af flygtig syre (i milliækvivalenter pr. liter):

De øvrige analysekriterier følger EU's regelværk.

Ikke-mousserende rødvine

Rødvinene, der udgør størstedelen af produktionen, er kendetegnet ved de forskellige jordbundstyper og fremstilles hovedsagelig af vinsorterne Grenache N, Mourvèdre N og Syrah N.

De udmærker sig dog ved en stærk identitet, som ofte fremhæves af en lang modningsperiode, selvom dette ikke er foreskrevet. Aromaerne er komplekse og domineres af røde eller sorte frugter, ofte med noter af overmoden, kandiseret eller syltet frugt.

I takt med modningen udvikles mere krydderagtige og mere animalske noter (læder, vildt, osv.). I munden er de generøse, fyldige og kraftige med stærke og tydelige tanniner, som ikke er påtrængende. Det er kraftfulde, runde og elegante vine.

Naturligt minimumsalkoholindhold i volumenprocent: 12,5 %.

Ved aftapningen:

— indhold af gæringsdygtigt sukker ≤ 3 g/L ved naturligt minimumsalkoholindhold ≤ 14 %

— indhold af gæringsdygtigt sukker ≤ 4 g/L ved naturligt minimumsalkoholindhold > 14 %

— indhold af æblesyre ≤ 0,4 g/L

— farveintensitet (DO 420 nm + DO 520 nm + DO 620 nm) ≥ 5

— totalpolyfenolindhold (DO 280 nm) ≥ 45.

Maksimalt totalalkoholindhold (i volumenprocent): 14

Maksimalt indhold af flygtig syre (i milliækvivalenter pr. liter):

De øvrige analysekriterier følger EU's regelværk.

Ikke-mousserende rosévine

Rosévinene, der produceres i lige så beskedne mængder, som hvidvinene, har en relativ intens farve, er tunge og kraftige, generelt overvejende frugtige, og fremstilles hovedsagelig af vinsorterne Grenache N, Mourvèdre N og Syrah N. De udmærker sig ved en lang og vedvarende aroma.

Naturligt minimumsalkoholindhold i volumenprocent: 12 %.

Ved aftapningen:

— indhold af gæringsdygtigt sukker ≤ 3 g/L ved naturligt minimumsalkoholindhold ≤ 14 %

— indhold af gæringsdygtigt sukker ≤ 4 g/L ved naturligt minimumsalkoholindhold > 14 %.

Maksimalt totalalkoholindhold (i volumenprocent): 14

Maksimalt indhold af flygtig syre (i milliækvivalenter pr. liter):

De øvrige analysekriterier følger EU's regelværk.

5. Vinfremstillingspraksis

a) Væsentlige ønologiske fremgangsmåder

Ønologiske fremgangsmåder

For vintilberedningen gælder følgende begrænsning

Anvendelse af træspåner er forbudt.

Ved fremstillingen af rosévin er anvendelse af kul til ønologisk brug, både alene og som bestanddel i tilberedninger, forbudt.

Rækkeafstand og planteafstand

Dyrkningspraksis

Afstanden mellem rækkerne må højst være 2,50 meter.

Hver vinstok råder over et areal på højst 2,50 kvadratmeter. Afstanden mellem vinstokkene i samme række er mellem 0,85 og 1,20 meter.

Beskæring af vinstokkene

Dyrkningspraksis

Vinstokkene beskæres med kort spore (Gobelet-beskæring eller Royat-beskæring med cordon) med højst seks beskårne grene. Hver spore må højst have to skud.

Etablerings- eller foryngelsesperioden ved Royat-beskæring med cordon må højst være to år. I denne periode er det tilladt at foretage Guyot-beskæring med lang spore med højst otte skud og en beskåren gren med højst to skud.

Vinsorten Viognier B må beskæres på følgende måder:

— enten med enkel Guyot-beskæring med højst 8 skud på en lang spore og én eller to grene med højst to skud

— eller dobbelt Guyot-beskæring med højst seks skud på hver på hver lang gren og én eller to grene med højst to skud.

Vanding

Dyrkningspraksis

Der kan gives tilladelse til vanding.

b) Maksimumsudbytter

40 hektoliter pr. hektar

6. Afgrænset område

Indhøstningen af druerne, vinfremstillingen, tilberedningen og lagringen sker på følgende kommuners områder i departementet Vaucluse: Sarrians, Vacqueyras.

7. Primære druesorter

Viognier B

Bourboulenc B

Grenache N

Grenache blanc B

Clairette B

Cinsaut N

Mourvèdre N

Marsanne B

Syrah N

Roussanne B

8. Tilknytning til det geografiske område

Området for den beskyttede oprindelsesbetegnelse »Vacqueyras« ligger i det sydlige vindyrkningsområde i Rhone-dalen og er også anerkendt som »cru des Côtes du Rhône«. Det er områderne, der omkranser det bemærkelsesværdige kalkstensmassiv »Dentelles de Montmirail«. Disse beundringsværdige bjerge (»mons mirabilis«) er den bjergkæde i Rhone-dalen, som delvist gennemskærer dem fra øst mod vest.

Det geografiske område ligger indenfor kommunerne Vacqueyras og Sarrians i departementet Vaucluse. Det historiske navn for »Vacqueyras« er fuldt ud berettiget: »Vallis Quadreria« eller »Stendalen«, hvori vinstokkene hovedsagelig befinder sig på brede terrasser ved Ouvèze i en højde af 60 til 160 meter. Klimaet er middelhavsklima, varmt og tørt med en særdeles høj solindstråling. I kontrast hertil er den årlige ringe nedbørsmængde, som falder meget ujævnt, og undertiden meget kraftige regnskyl ved jævndøgnstidspunktet. Det geografiske område er også en stor del af året (mere end 100 dage om året) udsat for den kraftige og kolde nordenvind mistralen.

Vinene med den beskyttede oprindelsesbetegnelse »Vacqueyras« er vidnesbyrd om dette unikke område med naturlige betingelser, der er gunstige for et unikt potentiale for druehøsten — med meget gennemtrængelige jorder (sand, grovkornet sandsten, rullesten), ofte i forbindelse med en lermatrix, der i tørre perioder tjener som et vigtigt vandspejl — i sammenspil med det temperede middelhavsklima på grund af nærheden af Dentelles de Montmirail uden ekstreme temperaturer, der frembyder gode betingelser for druernes modning, og den gunstige virkning fra mistralen, der beskytter vinstokkene mod svampeangreb, og endelig de menneskelige faktorer, der gennem generationer har vist sig ved vindyrkernes viden om dyrkningen af vinsorter og sammenstikningen af druerne.

Disse vekselvirkninger viser sig særlig tydeligt ved rødvinene, komplekse forbindelse af kraft og tanninstruktur, som man finder ved druer, der er dyrket på jorder med rullesten, finheden og frugtigheden ved druer, der er dyrket på sandjorder, og harmoni og ligevægt ved druer, der er dyrket på jorder med grovkornede sandsten. På grundlag af dette potentiale kan man med den anvendte viden fastholde rødvinens karakter, hvorved de unikke egenskaber ved dette råstof respekteres.

Hvad der er ekstraordinært for denne vinregion er, at den særlige karakter ved de producerede vine ligeledes også er anerkendt for hvid- og rosévine, som begunstiges af kvaliteten af de vigtige naturlige betingelser og de traditionelle fremstillingsmetoder.

Anseelse, knowhow, praksis og vinkvalitet i hele vinregionen »Vacqueyras« er udtryk for en betydelig og velbevaret landlig natur- og kulturarv i forbindelse med jordbrugsdriften.

9. Vigtige yderligere betingelser

Større geografisk enhed

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten for vine med den kontrollerede oprindelsesbetegnelse er det tilladt at angive »Cru des Côtes du Rhône« eller »Vignobles de la Vallée du Rhône« som større geografisk enhed. Betingelserne for anvendelse af »Vignobles de la Vallée du Rhône« som større geografisk enhed er fastlagt ved den aftale, som er undertegnet af de forskellige relevante beskyttelses- og forvaltningsorganisationer, vedrørende betingelserne for anvendelse af denne større geografiske enhed.

Område i umiddelbar nærhed

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område, der ligger umiddelbart i nærheden, og som er genstand for undtagelsen vedrørende vinfremstillingen, vintilberedningen og vinlagringen, består af følgende kommuners områder:

Departementet Ardèche: 2 kommuner

Departementet Drôme: 5 kommuner

Departementet Rhône: 3 kommuner

Departementet Vaucluse: 59 kommuner.

Varespecifikationen for betegnelsen indeholder en udførlig liste over kommuner pr. departement.

10. Henvisning til varespecifikationen

https://info.agriculture.gouv.fr/gedei/site/bo-agri/document_administratif-5cae91ee-7281-49fb-a01b-3d1fff4f78ec